Magnus, Dei gracia episcopus Aboensis, spirituali viro domino Andree Johannis Wärepä, alme ecclesie nostre Aboensis canonico, sinceram in Domino iugiter caritatem. Exiguunt tue probitatis merita, super quibus penes nos laudabili testimonio commendaris, vt personam tuam prosequamur fauore gracie spiritualis. Eapropter ecclesiam parochialem Effrebomynne cum suis annexis nostre Aboensis diocesis, quarum collacio seu queuis alia ordinacio ad nos de iure et approbata consuetudine, quociens vacant, dinoscitur pertinere, vacantes igitur ad presens per liberam resignacionem venerabilis viri domini Ingeri Gotzscalci, earundem ecclesie et annexarum immediati rectoris et possessoris, per patentes literas sigillo suo sigillatas sponte et motiuo proprio ad manus nostras factam, tibi presenti et collacionem de manu nostra recipienti tanquam vero coadiutori ad tempus vite ipsius auctoritate ordinaria conferemus ac de eisdem tibi canonice prouidemus, curam in spiritualibus et administracionem in temporalibus prefatarum ecclesiarum tibi plenarie committentes cum tali tamen protestacione, quod prefatus Ingerus Gotzscalcus victum et vestitum ad tempus vite sue ab huiusmodi beneficio percipere debeat. Post eius vero mortem dispositio seu collacio huiusmodi beneficij ordinario loci debet esse penitus reservata. Quocirca omnibus et singulis earundem ecclesiarum parochianis in virtute sancte obediencie districte percipiendo mandamus, quatenus tibi decetero tamquam eorum vero curato, jn omnibus veneracionem et obedienciam debitas exhibeant, jura parochialia ac sacerdotalia fideliter persoluant atque jn singulis aliis, que salutem animarum ipsorum respiciant, salubriter pereant et jntendant. Jn cuius assignacionis euidenciam firmiorem secretum nostrum presentibus est appensum. Datum Abo anno Domini mcdxquinto, jn vigiliis beatissimi Johannis baptiste.